নতুন সাজে নতুন রূপে আসছে শহরের আইকন হলুদ ট্যাক্সি

কলকাতা: শহর কলকাতার আইকন হলুদ ট্যাক্সি। হলুদ ট্যাক্সির (Kolkata Yellow Taxi) ভিতর থেকে জানলা দিয়ে শহরকে উপভোগ করেনি এমন লোক শহরে খুঁছে পাওয়া দুষ্কর। এই হলুদ ট্যাক্সির সঙ্গে অনেকের নস্টালজিয়া জড়িয়ে রয়েছে। যেমন কলকাতার রাস্তা থেকে ক্রমেই মুছে গিয়েছে ট্রাম। তেমনই ওলা উবেরের যুগে শহরের বুক থেকে হলুদ ট্যাক্সি কমে যেতে বসেছে। এই ঐতিহ্যকে বাঁচিয়ে রাখতে কলকাতায় নতুন ভাবে নতুন রূপে ফিরছে হলুদ ট্যাক্সি (Kolkata Yellow Taxi New Looks)।

ট্যাক্সি বলতে কলকাতার মানুষ চেনে হলুদ রঙের অ্যাম্বাসাডরকেই। এই গাড়ি তৈরি করত হিন্দুস্তান মোটর্স। সেই গাড়ির উৎপাদন বন্ধ হয়ে গিয়েছে অনেকদিনই। হিন্দুস্তান মোটর্স তাদের কারখানা হুগলির হিন্দমোটর ছেড়ে চলে গিয়েছে। তাই অ্যাম্বাসাডরের বদলে হলুদ ট্যাক্সি কলকাতার পথে আনতে এই সংস্থাটি মারুতির সঙ্গে চুক্তি করেছে। এনএ মোবিলিটি নামে কলকাতার একটা সংস্থা এনিয়ে উদ্যোগ নিয়েছে। তাদের ‘ওয়্যাগন আর’ মডেলকেই এই হলুদ ট্যাক্সিতে রূপান্তরিত করে বাজারে আনা হচ্ছে। সেই ট্যাক্সির গায়ে থাকা নকশা এবং অলঙ্করণে মঙ্গলবার অনুমোদন দিয়েছে রাজ্যের পরিবহণ দফতর। খুব তাড়াতাড়ি শহরের রাজপথে দেখা যাবে হলুদরঙা সেই হেরিটেজ ট্যাক্সি (Heritage Cabs in Kolkata)।

আরও পড়ুন: ছোট স্কার্ট পরা অশ্লীল নয়, পর্যবেক্ষণ দিল্লি হাইকোর্টের

সূত্রের খবর, ১৫ বছরের মেয়াদ পেরিয়ে যাওয়ায় যে সব হলুদ ট্যাক্সি বাতিল হচ্ছে, তাদের ইচ্ছুক চালকদের দিয়েই চুক্তির ভিত্তিতে হলুদ ট্যাক্সি চালাতে চায় সংস্থাটি। প্রতি মাসে অন্তত ২০টি গাড়িতে এই ধরনের অলঙ্করণের জন্য উদ্যোগ নিতে বলা হয়েছে প্রস্তাবক সংস্থাটিকে। ‘যাত্রীসাথী’ অ্যাপের মাধ্যমেও এই ধরনের হেরিটেজ ক্যাবের ‘বুকিং’ করা যাবে বলে জানা গিয়েছে।

অন্য খবর দেখুন